Mol in polisie skuldig dat hy boewe helpVertroulike foto’s is op lede van ŉ dwelmsindikaat se selfone ontdek. (Foto: Rami Al Zayat / Unsplash) ’n Voormalige werknemer van die polisie in die Noord-Kaap is daaraan skuldig bevind dat hy inligting oor beplande operasies aan misdadigers verklap het. Polisie-ondersoeke het onthul dat Sebastian Johnson (42) onder meer foto’s van ’n beplande klopjag aan lede van ’n vermeende dwelmsindikaat gestuur het. Tebogo Thebe, woordvoerder van die Valke, sê dié eenheid het in April 2021 ŉ operasie uitgevoer om lede van ŉ dwelmsindikaat in hegtenis te neem. Ná die inhegtenisnemings is verdagtes se selfoonrekords vir verdere ondersoek bekom. “Die span het op vertroulike foto’s van die beplande operasie op die verdagtes se selfone afgekom. ŉ Ondersoek is gevolglik van stapel gestuur en dit het die span na ŉ burgerlike lid verbonde aan die provinsiale misdaadintelligensie gelei,” sê Thebe. “Die lid, Sebastian Johnson, is Dinsdag ná ŉ lang verhoor skuldig bevind. Hy is ook uit die polisiediens ontslaan.” Johnson sal in aanhouding bly totdat hy weer op 1 Junie in die hof vir vonnisoplegging verskyn.